recursal/SuperWikiNEXT-32B huggingface dataset:
*Tämä artikkeli kertoo Britannian kuninkaallisen laivaston Indefatigable-luokan taisteluristeilijästä. Muita samannimisiä aluksia on täsmennyssivulla.*

**HMS Indefatigable** oli Britannian kuninkaallisen laivaston Indefatigable-luokan taisteluristeilijä.

Valmistus
---------

*Pääartikkeli: Indefatigable-luokka (taisteluristeilijä)*
Alus tilattiin Devonportin telakalta, missä köli laskettiin 23. helmikuuta 1909. Alus laskettiin vesille 28. lokakuuta ja otettiin palvelukseen helmikuussa 1911.

Palvelus
--------

Palvelukseen otettaessa alus liitettiin Kotilaivaston 1. risteilijälaivueeseen, jonka nimi muuttui 1. taisteluristeilijälaivueeksi tammikuussa 1913. Saman vuoden syyskuussa alus lähetettiin Välimerelle, missä se liitettiin 2. taisteluristeilijälaivueeseen. Ensimmäisen maailmansodan syttyessä *Indefatigable* oli edelleen Välimerellä. Alus osallistui elokuussa 1914 Saksan keisarikunnan laivaston *SMS Goebenin* ja *SMS Breslaun* etsintään. Hellaksen niemimaan pommituksiin alus osallistui 3. marraskuuta, jolloin siitä tehtiin amiraali Cardenin lippulaiva. *HMS Inflexible* vapautti sen lippulaivan tehtävistä tammikuussa 1915, jonka jälkeen *Indefatigable* lähti Maltalle telakalle. Huollosta palattuaan alus liitettiin helmikuussa 1915 Suuren laivaston 2. taistelulaivaviirikköön Scapa Flowssa.

*Indefatigable* osallistui 31. toukokuuta 1916 Skagerrakin taisteluun. *SMS Von der Tann* ampui sarjan 280 mm pääaseillaan osuen kahdella laukauksella X-tornin ammusvarastoon, joka räjähti tuhoten aluksen pohjan. Pahoin vaurioitunut alus poistui taistelulinjasta upoten nopeasti. Ennen uppoamista alukseen osui A-tornin alueelle, jolloin keulassa ollut asevarasto räjähti tuhoten aluksen lopullisesti. Aluksen upotessa 1 017 hengen miehistöstä ainoastaan kolme miestä pelastui. Pelastuneet olivat:

* kannenvanhin Falmer
* kannenvanhin Elliot
* viestimies John Bowyer

Erään pelastuneen kertomuksen mukaan myös laivan päällikkö C. F. Sowerby poistui aluksesta, mutta kuoli vammoihinsa meressä ennen avun tuloa.

*Indefatigablen* hylky on nykyisin vaikeimmin löydettävissä olevia Skagerrakin taistelun hylyistä. Kaupallisen yhtiön tekemä nostoyritys 1950 tuhosi aluksen lopullisesti niin, että siitä on jäljellä ainoastaan palasia.

Lähteet
-------

* Coward, B. R.: *Battleships & Battlecruisers of the Royal Navy since 1861*. Runnymede, Englanti: Ian Allan Ltd, 1986. ISBN 0-7110-1573-2. (englanniksi)
* Gardiner, Robert (toim.): *Conway's All the World's Fighting Ships 1906–1921*. Lontoo, Englanti: Conway Maritime Press, 1985. ISBN 0-85177-245-5. (englanniksi)

### Viitteet

1. 1 2  Coward s. 68
2. 1 2 3  Conway's s. 27

Aiheesta muualla
----------------

* Maritimequestin kuvagalleria HMS Indefatigable

*Indefatigable*-luokan taisteluristeilijät

|  |
| --- |
| HMS *Indefatigable* –
HMS *New Zealand* –
HMAS *Australia* |
| Edeltäjä: *Invincible*-luokka – Seuraaja: *Lion*-luokka |
Loukánikos.
Mellakkapoliisi potkii Loukánikosta toukokuussa 2011.
**Loukánikos** (kreik. Λουκάνικος) eli **Louk** (Λουκ) (n. 2004 – toukokuu 2014)) oli ateenalainen kulkukoira, joka tuli tunnetuksi niin sanottuna "mellakkakoirana", oltuaan mukana Kreikan mielenosoituksissa vuosina 2010–2012. Maailmanlaajuiseen julkisuuteen se nousi vuoden 2011 mielenosoitusten yhteydessä ja oli samana vuonna myös ehdolla *Time*-lehden Vuoden eläimeksi.

Alun perin Loukánikos (suom. "Makkara") tunnettiin nimellä Thodorís (Θωδορής). Ateenalainen koditon mies oli ottanut koiran hoidettavakseen. Joidenkin lähteiden mukaan Loukánikos ei kuitenkaan ollut varsinainen kulkukoira, vaan Ateenan kaduilla aikaansa viettänyt lemmikki. Se nähtiin lukuisissa uutiskuvissa mielenosoitusten eturintamassa uhmaamassa mellakkapoliiseja. Koira muun muassa sieppasi kyynelkaasukranaatteja ja kuljetti niitä kauemmas mielenosoittajista. Loukánikoksesta tuli rakastettu koira myös Kreikan ulkopuolella, esimerkiksi Madridissa avattiin kesällä 2012 sen mukaan nimetty ravintola.

Loukánikos vetäytyi mielenosoituksista syksyllä 2012 ja sai kodin ateenalaisen perheen luota. Koira kuoli 10-vuotiaana toukokuussa 2014, mutta asia tuli julkisuuteen vasta saman vuoden lokakuussa. Kuolinsyynä oli sydämen pysähtyminen. Sen terveydentilan arveltiin heikentyneen koiran mielenosoituksissa hengittämän kyynelkaasun seurauksena. Loukánikos haudattiin puun alle Ateenan keskustassa sijaitsevalle kukkulalle.

Kreikan mielenosoituksissa on ollut mukana myös useita muita kodittomia koiria, joista Loukánikoksen ohella tunnetuin on Kanéllos (Κανέλλος).

Lähteet
-------

1. 1 2 3  Famous Greek riot dog Loukanikos dies  10.10.2014. BBC News. Viitattu 10.10.2014.
2. ↑  The Most Famous Animal In All Of Greece — Loukanikos The 'Riot Dog' — Has Died  9.10.2014. Business Insider. Viitattu 10.10.2014.
3. ↑  Animal of the Year: The 2011 Distinction That Really Matters Runner-Up: Loukanikos, the Greek Protest Dog *Time*.  15.12.2011. Viitattu 24.1.2016. (englanniksi)
4. ↑  Loukanikos dead: News of Greek riot dog's death prompts outpouring of tributes  9.10.2014. The Independent. Viitattu 10.10.2014.
5. ↑  "Loukanikos" Bar Opens in Madrid After Famous Greek Riot-Dog  29.6.2012. Greek Reporter. Viitattu 10.10.2014.
6. ↑  Kreikan tunnetuin mellakkakoira Makkara kuoli  9.10.2014. Ilta-Sanomat.  Arkistoitu 16.10.2014. Viitattu 10.10.2014.
7. ↑  Kanellos the Greek protest dog makes another appearance  7.5.2010. Wink News.  Arkistoitu 16.10.2014. Viitattu 10.10.2014.

Aiheesta muualla
----------------

* Kuvia tai muita tiedostoja aiheesta **Loukánikos** Wikimedia Commonsissa
**Tupla-karate juustolla**, myös nimellä **Lohikäärmeet vauhdissa** (engl. *Wheels on Meals*, Japanissa nimellä *Spartan X*) on vuonna 1984 ensi-iltansa saanut elokuva, jonka ohjasi Sammo Hung. Elokuvan pääosassa ovat Jackie Chan, Sammo Hung ja Yuen Biao. Elokuva sai vuonna 1985 jatko-osan *First Mission*.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Thomas (Jackie Chan) ja David (Yuen Biao) ovat serkukset, jotka kuljettavat pakettiautolla pikaruokaa Barcelonassa. Ruoan toimittaa Thomas, joka ryntää ympäri aukiota rullalaudalla. Pyöräjengin häätämisen jälkeen he jatkavat liiketoimintaa normaalisti.

He menevät vierailulle mielisairaalaan, sillä Davidin isä on siellä ja törmäävät Sylviaan joka on Davidin isän tyttöystävä. Thomas kannustaa Davidia pyytämään tätä treffeille.

Myöhemmin pakettiautolla jolla ruokaa tarjoillaan Thomas törmää Sylviaan joka esittää olevansa prostituoitu. Oikeasti Sylvia on kuitenkin taskuvaras ja ryöstää miehen makuuhuoneessa ja juoksee pakettiautolle. 

Sekä Thomas että David ovat ihastuneet häneen. Mutta annettuaan tämän pysyä näiden asunnossa sinä yönä he heräävät ja huomaavat että heidän rahansa ovat kadonneet. Seuraavana päivänä he törmäävät Mobyyn (Sammo Hung), kömpelöön yksityisetsivään, joka seuraa myös Sylviaa. Myöhemmin he tajuavat, että rikollisjengi yrittää ryöstää Sylvian. David, Thomas ja Moby voittavat rikolliset itämaisella taistelulla. Lopussa Sylvia etsii kesätyötä ja Moby pyytää heitä liittymään yksityisetsiviin. Thomas ja David kieltäytyvät.

**Juonipaljastukset päättyvät tähän.**
Barumin nainen Tukholman historiallisessa museossa.**Barumin nainen** (ruots. *Kvinnan från Barum*), aiemmin nimeltään **Bäckaskogin nainen** (ruots. *Bäckaskogskvinnan*), on noin 9 000 vuotta sitten kivikaudella elänyt metsästäjä-keräilijäheimoon kuulunut nainen, jonka luuranko löydettiin vuonna 1939 Barumin kylässä Kristianstadin pohjoispuolella sijainneesta haudasta. Kyseessä on yksi vanhimmista Ruotsista löydetyistä ihmisjäänteistä, ja häntä kutsuttiinkin pitkään Ruotsin vanhimmaksi asukkaaksi.

Löytäminen
----------

Barumin naisen löysi kesällä 1939 Oppmannasjö-järven rannalla työskennellyt talonpoika, joka näki maasta pilkistävän pääkallon. Luuranko kaivettiin esiin, ja aluksi luultiin, että kyseessä oli mies, sillä hänen vierestään löydettiin metsästysvälineitä. Tuolloin nimittäin luultiin, että naiset eivät osallistuneet metsästykseen siihen aikaan, kun Barumin nainen oli elänyt. Sukupuoli selvisi myöhemmin osteologissa tutkimuksissa.

Elämä
-----

Barumin nainen oli eri lähteiden mukaan 151 tai 155 senttimetriä pitkä ja hän eli noin 40-vuotiaaksi. Hän synnytti elämänsä aikana useita lapsia, mahdollisesti 5–7.

Museoesineenä
-------------

Barumin nainen on ollut esillä Tukholman historiallisessa museossa vuodesta 1943.

Lähteet
-------

1. 1 2  Sveriges mest kända stenålderskvinna byter namn *news.cision.com*.  26.4.2016. Viitattu 14.5.2021. (ruotsiksi)
2. 1 2 3  Herman Lindqvist: *Ruotsin historia jääkaudesta tulevaisuuteen*, s. 16-17. Suomentanut Seppo Hyrkäs. Juva: WSOY, 2003. ISBN 951-0-28329-0.
3. ↑  Hur hon hittades *historiska.se*. Viitattu 14.5.2021. (ruotsiksi)
4. ↑  Kvinnan från Barum *historiska.se*. Viitattu 14.5.2021. (ruotsiksi)
**Allene Damian Walker** (s. 25. elokuuta 1961 Tullahoma, Tennessee, Yhdysvallat) on yhdysvaltalainen näyttelijä, joka tunnetaan televisiosarjoista *Santa Barbara*, *Pimeyden sydän*, *Sons of Anarchy* ja *Ghosted*.

Ura
---

Walker opiskeli biokemistiksi Kalifornian yliopistossa ja työskenteli sittemmin tutkijana geenitekniikan parissa valmistautuessaan UCLA lääkintäkouluun. Walker kuitenkin kiinnostui näyttelemisesti vietettyään yhden lukukauden Lontoossa Richmond College of Artsissa.

Sittemmin Walker päätyi televisioon vuonna 1988 saatuaan ensimmäisen roolin televisiosarjasta Santa Barbara. Vierailun jälkeen Walker on esiintynyt pääosin draama-, komedia-, ja rikossarjoissa ja muutamissa elokuvissa. Hän esiintyi 1990-luvulla muun muassa televisiosarjoissa Matlock, Koira haudattuna, Kauhua kryptasta, Moon Over Miami ja Kameleontti. Lisäksi Walker esiintyi elokuvissa Viimeinen majapaikka, Täydellinen sotilas ja Unta vai rakkautta.

Myös 2000-luvulla Walker esiintyi pääosin televisiosarjoissa, kuten Sleeper Cell, Teho-osasto, Shield – lain varjolla, Sano että rakastat, Kova laki, Boston Legal, CSI ja Kova laki: Erikoisyksikkö.

Lähteet
-------

1. ↑  Ally Walker *NNDB.* Viitattu 20.3.2011 (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Yhdysvallat
* Puola

 |
|  |
| Henkilöt | 
* Deutsche Biographie
* Elonet

 |

 |
**Bartolomeuksen evankeliumi** on eräs apokryfisiin kirjoihin kuuluvista evankeliumeista. Se on mahdollisesti sama kirjoitus kuin *Bartolomeuksen kysymykset* ja *Jeesuksen Kristuksen ylösnousemus Bartolomeuksen mukaan*, tai ei kumpikaan.

Historia
--------

Kirjoitus on kirjoitettu noin vuonna 200. Se tunnetaan vain Hieronymuksen ja muiden varhaisten lähteiden maininnoista. Hieronymus mainitsee sen johdannossaan Matteuksen evankeliumin kommentaariinsa, mahdollisesti tukeutuen Origeneeseen. Sen lisäksi se mainitaan paavi Gelasius I:n harhaoppisia teoksia luettelevassa *Decretum Gelasianumissa*, Pseudo-Dionysioksella sekä *Hierotheuksen kirjassa*.

Sisältö
-------

Evankeliumi koostuu Bartolomeuksen Jeesukselle esittämistä kysymyksistä. Se jakaantuu viiteen osaan:

1. Kristuksen laskeutuminen Helvettiin. Pelastettujen ja kadotettujen sielujen lukumäärä.
2. Neitsyt Marian selonteko ilmestyksestään.
3. Apostolit näkevät pohjattoman kuilun.
4. Paholainen kutsutaan paikalle ja hän kertoo tekemisistään.
5. Kysymyksiä kuolemansynneistä. Apostoleille annetaan tehtäväksi saarnata. Kristuksen lähtö.

Lähteet
-------

1. ↑  Secret Sayings: Gospel of Bartholomew (Arkistoitu – Internet Archive)
2. 1 2  James, M. R.: "Introduction" käännökseen *Gospel of Bartholomew*, teoksessa *The Apocryphal New Testament*. Oxford: Clarendon Press, 1924.

Aiheesta muualla
----------------

* *Gospel of Bartholomew*. The Gnostic Society Library. (englanniksi)
Espanjalaisia renessanssiajan nuotteja. *Cancionero de Palacio*.
**Vanha musiikki** on yleensä barokkimusiikista ja sitä vanhemmasta musiikista (keskiaika, renessanssi) käytetty nimitys. Suomalaisittain vanhana musiikkina voidaan pitää myös klassisen kauden suomalaissäveltäjien (esimerkiksi Byström, Crusell, Lithanderin veljekset) teoksia. Näin siitä syystä, että suomalaisia barokkisäveltäjiä ei ole. Vanhinta suomalaista säilynyttä materiaalia ovat keskiaikaiset gregoriaaniset laulut (muun muassa *Piae Cantiones* -sävelmät), koulumusiikki (esimerkiksi Porin triviaalikoulun nuottikirjat) ja uskonpuhdistuksen jälkeisellä ajalla syntyneet virret. Ajallisesti *vanha musiikki* ajoittuu vuosien 1500—1850 tietämille. 

Vanhaa musiikkia esitetään usein niin sanotuilla periodisoittimilla, joilla tarkoitetaan joko aitoja vanhoja aikalaissoittimia tai niiden nykyaikaisia rekonstruktioita. Barokin periodisoittimia ovat esimerkiksi viola da gamba, barokkiviulu, teorbi, barokkiluuttu, barokkikitara, cembalo, virginaali, Bach-trumpetti. Klassiselle kaudelle siirryttäessä suosittuja periodisoittimia olivat esimerkiksi fortepiano ja traverso (puinen poikkihuilu). Barokkia vanhemman ajan soittimia ovat esimerkiksi krummhorn, dulcimer, skalmeija, sinkki, fiideli, sinfonia, tulppahuilu, pommeri ja hümmelchen.

Suomessa järjestettäviä vanhan musiikin tapahtumia ovat mm. Sastamala Gregoriana, BRQ Vantaa, Oulun Vanha Musiikki, BarokkiKuopio sekä Musiikkia linnassa.

Lähteet
-------

1. ↑  BarokkiKuopio
2. ↑  Vanhan musiikin lauluyhtye Punctum

Aiheesta muualla
----------------

* Kuvia tai muita tiedostoja aiheesta **Vanha musiikki** Wikimedia Commonsissa
**Tiina Ketara** (s. 1. helmikuuta 1965 Ylivieska) on suomalainen kuvataiteilija. Ketara opiskeli Taidekoulu Maassa vuosina 1987–1988, Kuvataideakatemiassa vuosina 1989–1993, tila-aikataiteen linjalla École des Beaux-Artsissa Pariisissa vuosina 1988–1992 ja Institut des Hautes Études en arts Plastiquesissa Pariisissa vuosina 1992–1993. Hänen teoksiaan oli ensimmäisen kerran esillä yksityisnäyttelyssä Helsingissä vuonna 1990.

Ketara on työskennellyt monien nykytaiteen tekniikoiden parissa ja hänen viestintäkeinonsa ovat vaihtuneet valokuvauksesta kuvataiteen kautta sommitelmiin ja rakennelmiin. Hänet tunnetaan vuorovaikutteisista media- ja videoteoksistaan, esine- ja installaatioteoksistaan ja hänen keskeisiä teemojaan ovat olleet vuorovaikutuksellisuus, psykoanalyysi ja uskonto.

Ketara palkittiin yleisön suosikkina Mäntän kuvatataideviikoilla vuonna 2003.

Vaikutteita töihinsä Ketara on saanut muun muassa häntä École nationale supérieure des Beaux-Artsissa häntä opettaneelta Christian Boltanskilta.

Ennen taiteilijaksi ryhtymistään Ketara työskenteli toimittajana Radio Cityssä ja hän on esiintynyt myös *Kill City* -elokuvassa.

Ketara työskentelee ja asuu Pariisissa ja Helsingissä. Viime vuosina hän on työskennellyt helmiveistosten ja installaatioiden parissa.

Lähteet
-------

1. ↑  Kuvataiteilijamatrikkeli *kuvataiteilijamatrikkeli.fi*. Viitattu 24.3.2008.
2. 1 2  Juhani Roiha: Tiina Ketaran lasihelmet kertovat vaikka autoista *Turun Sanomat*.  11.5.2003. Viitattu 12.4.2008. [vanhentunut linkki]
3. 1 2  Sanna Sarva: Kiasma - Tiina Ketara: Sinä ja minä *kiasma.fi*.  Arkistoitu 19.12.2007. Viitattu 24.3.2008.
4. ↑  Mäntän kuvataideviikot 2002 *mantankuvataideviikot.fi*. www.mantankuvataideviikot.fi.  Arkistoitu 9.10.2007. Viitattu 12.4.2008.
5. ↑  ELONET - Tiina Ketara *elonet.fi*. Viitattu 24.3.2008.
6. ↑  Tiina Ketara Right Now at The leisure club Mogadishni *kopenhagen.dk*.  8.11.2002. www.kopenhagen.dk. Viitattu 12.4.2008. [vanhentunut linkki]
7. ↑  Tiina Ketara Kevät 2004 lehdistötoedote *galleriakristamikkola.com*. Viitattu 24.3.2008. [vanhentunut linkki]

Aiheesta muualla
----------------

* Kiasma - Tiina Ketara: Sinä ja minä (Arkistoitu – Internet Archive)
* Tiina Ketara Elonetissä.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa

 |
|  |
| Henkilöt | 
* Elonet

 |
|  |
| Muut | 
* IdRef

 |

 |
*Poika ja koira*, 1655–1660.
**Bartolomé Esteban Murillo** (joulukuussa 1617 tai tammikuussa 1618 Sevilla – 3. huhtikuuta 1682 Sevilla) oli espanjalainen taidemaalari. Hänen väripalettinsa oli pehmeäsävyinen. Barokkimaalari Murillo tunnetaan parhaiten madonnakuvista ja uskonnollisista maalauksista, mutta hän teki runsaasti maalauksia myös naisista ja lapsista. Oman aikakautensa jokapäiväistä elämää kuvanneet maalaukset esittivät kukkamyyjiä, katupoikia ja kerjäläisiä.

Murillon maalauksissa on tunteellisuutta, aistillisuutta ja voimakasta uskonnollisuutta. Hänen maalaustensa aiheita ovat pyhä perhe ja pyhimyslegendat, sekä taivaalliset madonnanäyt muun muassa *conceptio immaculata* -aiheesta. 

Murillo opiskeli Juan del Castillon oppilaana Sevillassa. Muutettuaan Madridiin 26-vuotiaana (1642) hän tutustui muun muassa flaamilaiseen maalaustaiteeseen ja espanjalaismaalarien tuotantoon. Alkuun hänen töissään oli vaikutteita Francisco de Zurbaránilta ja Jusepe de Riberalta, mutta sittemmin hänen tyylinsä kehittyi hiotummaksi ja lähemmäksi ajan porvariston ja ylimystön makua, mikä näkyy varsinkin uskonnollisissa aiheissa.

Hän palasi Sevillaan kolmen vuoden kuluttua, ja teki laajat maalaussarjat Sevillan kapusiiniluostariin ja Hospital de la Caridadiin, mikä lisäsi hänen mainettaan. Muutaman Sevillan katedraalia varten tehdyn työn jälkeen hän alkoi erikoistua madonna ja lapsi -kuviin sekä conceptio immaculata -maalauksiin, joista tuli hänen suurimpia menestyksiään.

Lähteet
-------

1. 1 2 3  "Murillo, Bartolomé Esteban", *CD-Facta*. Helsinki: WSOY, 1998. ISBN 951-0-23152-5.
2. ↑  Bartolome Esteban Murillo. *Encyclopedia Britannica*. (englanniksi)

Aiheesta muualla
----------------

* Kuvia tai muita tiedostoja aiheesta **Bartolomé Esteban Murillo** Wikimedia Commonsissa

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
	+ 2
* Ranska
* BnF data
* Katalonia
* Saksa
* Israel
* Belgia
* Yhdysvallat
* Japani
* Tšekki
* Australia
* Alankomaat
* Puola
* Portugali
* Vatikaani

 |
|  |
| Tieteilijät | 
* CiNii

 |
|  |
| Taiteenala | 
* Auckland
* KulturNav
* MusicBrainz
* National Gallery of Canada
* Victoria
* Prado
* RKD Artists
* Städel
* ULAN

 |
|  |
| Henkilöt | 
* Deutsche Biographie
* Trove

 |
|  |
| Muut | 
* Europeana
* SNAC
* IdRef

 |

 |
**MD5Sum** on tietokoneohjelma, joka laskee tiedostoista 128-bittisen MD5-tiivisteen, joka ilmoitetaan 32-merkkisenä heksalukuna. Sen avulla voidaan tarkastaa ladattujen tiedostojen, esimerkiksi ISO-levykuvatiedostojen virheettömyys ennen niiden polttamista CD-levylle.

Yleistä
-------

MD5sum joko tarkastaa tiedoston tarkistussummaa vastaan tai luo tiedostosta tarkistussumman. Tiedoston virheettömyyden tarkistusta varten käyttäjällä täytyy olla myös tiedoston tekijän laskema tarkistusluku, joka löytyy yleensä samasta paikasta kuin ladattava tiedosto, usein MD5SUM-nimisessä tiedostossa. MD5-algoritmia vastaan on viime vuosina kehitetty hyökkäyksiä, eikä sitä voi pitää enää kryptografisesti luotettavana. Se soveltuu kuitenkin edelleen tiedonsiirrossa sattuneiden virheiden havaitsemiseen.

Käyttö UNIX- ja Windows-ympäristöissä
-------------------------------------

Ohjelmaa käytetään yleensä komentoriviltä, esim. Windows-ympäristöissä cmd.exe:

```
 md5sum -b tiedostonnimi.iso 

```

Tällä käskyllä md5sum luo ja tulostaa tarkistussumman, jota voi vertailla tekijän laskemaan. Jos näissä kahdessa on eroa, on tarkasteltavana oleva tiedosto viallinen. Algoritmin ansiosta jo pieni muutos tiedostossa muuttaa tarkastussumman täysin toiseksi, eikä ero jää yhden kirjaimen eroon tarkistuslukujen välillä.

Toinen tapa tarkistaa md5sum on: 

```
 md5sum -c MD5SUMS
 debian-40r0-i386-netinst.iso: OK

```

Tässä verrattiin Debianin asennustiedoston netistall.iso md5sum:aa tiedostossa olevaan.

Katso myös
----------

* MD5
* SHA
* CRC

Aiheesta muualla
----------------

* MD5SUM-HOWTO
* Md5sum Windows-käyttöjärjestelmiin (Arkistoitu – Internet Archive)
**Lanzarotenreseda** (*Reseda crystallina*, syn. *Reseda lancerotae*) on resedakasvien (Resedaceae) heimoon ja resedojen (*Reseda*) sukuun kuuluva kasvilaji. Se on pienikokoinen yksivuotinen tai monivuotinen laji. Sen juuri on lyhyt sekä paksu ja varsi on monihaarainen. Lehdet ovat voimakkaanvihreitä, mutta muuttuvat ajan myötä kellertäviksi. Muodoltaan lehdet ovat yksinkertaisia ja kapeita tai muutamaan kapeaan liuskaan liuskoittuneita. Kukat sijaitsevat varsien päissä tiiviissä kukinnoissa ja ovat pieniä sekä keltaisia. Kukissa on neljästä kahdeksaan verholehteä sekä sama määrä terälehtiä. Kukkien heteet työntyvät kukista selvästi ulos. Hedelmät ovat pitkulaisia, enintään 2 cm pitkiä ja lyhytkarvaisia kotia, jotka ovat aluksi vihreitä, mutta muuttuvat sitten punertavankeltaisiksi. Hedelmien kypsyttyä ne avautuvat yläpäistään vapauttaen pienet mustat siemenet.

Lanzarotenreseda on suhteellisen yleinen laji Kanariansaarten itäisten saarten rannikkoalueiden hiekkaisilla ja kivisillä rinteillä sekä alueen pikkuluodoilla. Laji on runsaimmillaan Gran Canarian länsi- ja lounaisosissa, Lanzaroten luoteisosissa sekä Fuerteventuran keski- ja eteläosissa. Laji on Kanariansaarilla endeeminen kasvilaji.

Lähteet
-------

* Flora de Canarias: *Reseda crystallina* (espanjaksi)

Aiheesta muualla
----------------

* Global Biodiversity Information Facility (GBIF): *Reseda crystallina* (englanniksi)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q17240928
* Wikispecies: Reseda crystallina
* APDB: 167490
* CoL: 6X4P2
* EPPO: RESCR
* EUNIS: 177963
* GBIF: 3916433
* GRIN: 30926
* IPNI: 715473-1
* NCBI: 630722
* Open Tree of Life: 9635
* POWO: urn:lsid:ipni.org:names:715473-1
* WFO: wfo-0000462625

 |

 |
Frederick Winslow Taylor
**Frederick Winslow Taylor** (20. maaliskuuta 1856 Philadelphia – 21. maaliskuuta 1915 Philadelphia) oli yhdysvaltalainen teknikko, joka kehitti 1900-luvun alussa taylorismiksi kutsutun liikkeenjohdon menetelmän. Menetelmä tunnetaan myös nimellä tieteellinen liikkeenjohto.

Taylor syntyi varakkaaseen perheeseen ja opiskeli ensin Harvardin yliopistossa jonkin aikaa oikeustiedettä.

Taylorilla oli kaksi uraa. Toinen, vähemmän tunnettu ura hänellä oli lastuavan työstön alalla. Taylor kehitti koneenrakennuksen alalla teorioita tuottavuuden parantamiseksi. Hänen teorioissaan oli runsaasti parametreja kuten leikkausnopeus, työkalun kuluminen, työkalun raaka-aine ja työkappaleen raaka-aine. Näiden pohjalta hän laski optimaalisia syöttönopeuksia, leikkauskulmia, -syvyyksiä jne. Koska parantuneesta tuottavuudesta ei maksettu ylimääräistä, eivät työläiset katsoneet aiheelliseksi lisätä tuottavuutta eivätkä suostuneet ottamaan käyttöön uusia menetelmiä, vaan pitäytyivät vanhoissa.*lähde?*

Taylorin ajatuksena oli, että sekä työntekijä että työnantaja hyötyisivät tuottavuuden kasvusta suurempien palkkojen ja alhaisempien tuotantokustannusten muodossa. Tieteellinen liikkeenjohto merkitsi siis, että ihmisistä tulisi kehittää maksimaalisen tehokkaita.

Lähteet
-------

1. ↑  Frederick W. Taylor *Britannica.com*. Viitattu 21.2.2022. (englanniksi)
2. 1 2  Seppo Zetterberg (toim. suomalainen laitos): *Muutosten vuosisata 1*, s. 272–273. Alkuteos: Power, Wealth & Powerty, The Family, Science, The Arts, Passing Parade. WSOY, 1992. ISBN 951-0-18149-8.

Aiheesta muualla
----------------

* Kuvia tai muita tiedostoja aiheesta **Frederick Winslow Taylor** Wikimedia Commonsissa

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Chile
* Espanja
* Ranska
* BnF data
* Argentiina
* Katalonia
* Saksa
* Israel
* Belgia
* Yhdysvallat
* Latvia
* Japani
* Tšekki
* Australia
* Kreikka
* Korea
* Kroatia
* Alankomaat
* Puola
* Portugali
* Vatikaani

 |
|  |
| Tieteilijät | 
* CiNii

 |
|  |
| Taiteenala | 
* ULAN

 |
|  |
| Henkilöt | 
* Deutsche Biographie
* Trove
	+ 2

 |
|  |
| Muut | 
* SNAC
* IdRef

 |

 |
Frederick William Frohawk
**Frederick William Frohawk** (16. heinäkuuta 1861 Brisley Hall, East Dereham, Norfolk – 10. joulukuuta 1946) oli englantilainen eläinmaalari ja perhostutkija.

Frohawk kiinnostui jo lapsena luonnosta ja piirtämisestä. 20-vuotiaana hän sai kuvittamistoimeksiannon *The Field*-aikakausjulkaisulta, jonka luontotoimittaja hänestä myöhemmin tuli. Hän teki töitä Natural History Museumille, ja kuvitti useita kirjoja, muun muassa *Aves Hawaiienses: The Birds of the Sandwich Islands* (1890–1899) ja *British Birds’ Eggs: a handbook of British oölogy*, yhdessä Arthur Gardiner Butlerin kanssa (1886).

Frohawk julkaisi päiväperhosista kolme teosta: *Natural History of British Butterflies* (1914), *The Complete Book of British Butterflies* (1934) ja *Varieties of British Butterflies* (1938).

Frohawk kuvaili ensimmäisenä laysaninhuitin (*Porzana palmeri*), joka sittemmin on kuollut sukupuuttoon.

Lähteet
-------

1. ↑  ITIS (englanniksi) (Arkistoitu – Internet Archive)

Aiheesta muualla
----------------

* Kuvia tai muita tiedostoja aiheesta **Frederick William Frohawk** Wikimedia Commonsissa

* Frohawkin seeprapeippotaulu, Artnet

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Australia
* Alankomaat

 |
|  |
| Taiteenala | 
* Scientific illustrators
* RKD Artists
* ULAN

 |
|  |
| Henkilöt | 
* Trove

 |
|  |
| Muut | 
* Europeana
* IdRef

 |

 |
**Espen Bjørnstad** (s. 26. joulukuuta 1993) on norjalainen yhdistetyn hiihtäjä.

Bjørnstad on osallistunut kerran nuorten hiihdon MM-kilpailuihin Liberecissä 2013. Siellä hän oli Norjan joukkueessa joukkuekilpailussa 6:s. Henkilökohtaisissa kilpailuissa hän oli 8:s ja 18:s. Seefeldin MM-kilpailuissa 2019 hän voitti joukkuekilpailussa kultaa ja sijoittui normaalimäen Gundersen-kilpailussa kuudenneksi ja suurmäen Gundersen-kilpailussa 15:nneksi. Oberstdorfin MM-kilpailuissa 2021 hän voitti joukkuekilpailun maailmanmestaruuden ja oli normaalimäen Gundersen-kilpailussa kymmenes. Pekingin olympialaisissa 2022 hän voitti kultaa joukkuekilpailussa ja sijoittui normaalimäen Gundersen-kilpailussa 27:nneksi.

Bjørnstad kilpaili maailmancupissa ensimmäisen kerran Tšaikovskissa tammikuussa 2014. Ensimmäiset maailmancupin pisteensä hän saavutti Pyeongchangissa helmikuussa 2017 kun hän oli 29:s. Ensimmäisen kerran hän pääsi kymmenen joukkoon vuotta myöhemmin Hakubassa oltuaan 5:s. Bjørnstadin oli 4:s Lillehammerissa normaalimäen ja 5 km:n kilpailussa 30. marraskuuta 2018. Kaksi päivää myöhemmin hän oli 6:s suurmäen ja 10 km:n kilpailussa. Bjørnstad saavutti ensimmäisen palkintokorokesijoituksensa oltuaan toinen Chaux-Neuven ensimmäisessä osakilpailussa tammikuussa 2019. Toisen kerran hän sijoittui palkintokorokkeelle Oslossa maaliskuussa oltuaan kolmas. Maailmancupkauden 2018−2019 kokonaiskilpailussa hän oli yhdeksäs. 
Kaudella 2019–2020 Bjørnstad sijoittui Rukan ensimmäisessä kilpailussa toiseksi. Trondheimissa hän oli kolmas. Maailmancupin kokonaiskilpailussa hän sijoittui kuudenneksi. Kaudella 2020–2021 hän sijoittui Klingenthalin päätösviikonlopun jälkimmäisessä kilpailussa toiseksi. Kaudella 2021–2022 hän oli Otepään yhteislähtökilpailussa toinen.

Bjørnstad on kilpaillut myös yhdistetyn continental cupissa, missä hän on ollut parhaimmillaan kaksi kertaa kolmas.

Lähteet
-------

* Espen Bjørnstad Kansainvälinen hiihtoliitto (FIS).  (englanniksi)
**Kadun haukat** (*Nighthawks*) on vuonna 1981 valmistunut, Bruce Malmuthin ohjaama toimintatrilleri. Elokuvan pääosissa esiintyvät Sylvester Stallone, Rutger Hauer, Billy Dee Williams ja Lindsay Wagner. Elokuvan ensi-ilta oli Yhdysvalloissa 4. huhtikuuta 1981.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Deke DaSilva (Sylvester Stallone) ja Willis "Willie" Fox (Billy Dee Williams) ovat tavallista kovaotteisimpia poliiseja, jotka hakkaavat kujien rikollisia. Toimintapari on lopen kyllästynyt tavalliseen poliisitoimintaan, ja hoitelevat rikoksia omin keinoin. Kun Euroopan pahin terroristi Wulfgar (Rutger Hauer) alkaa toimia, poliisiaseman täytyy kouluttaa DaSilvasta ja Foxista aseman terroristiekspertit. Pian Wulfgar kuitenkin tappaa heidän kouluttajansa, ja sota on julistettu.

**Juonipaljastukset päättyvät tähän.**

Rooleissa
---------

|  |  |  |
| --- | --- | --- |
|  Sylvester Stallone  | … |  Deke DaSilva
  |
|  Billy Dee Williams  | … |  Willis "Willie" Fox
  |
|  Rutger Hauer  | … |  Wulfgar
  |
|  Lindsay Wagner  | … |  Irene
  |
|  Nigel Davenport  | … |  Peter Hartman
  |

Vastaanotto
-----------

*Video-oppaassa* vuodelta 1994 Kari Salminen kutsui *Kadun haukkoja* myyttiseksi tarinaksi, jota realistinen kaupunkikuvaus ja arkirutiinien tarkkailu yrittää pitää maan pinnalla. Hän antoi elokuvalle kolme tähteä viidestä, mikä vastaa sanallista arviota "hyvä". *Helsingin Sanomien* Mikael Fräntin mielestä elokuva on vastenmielinen ja väkivaltainen kuvaus terroristeista Lontoossa ja New Yorkissa. Hän kirjoitti alkaneensa epäillä Stallonen näyttelijänkykyjä nähtyään tuoreeltaan tämän ja John Hustonin elokuvan *Pako voittoon*.

Lähteet
-------

1. ↑  Salminen, Kari: "Kadun haukat", *Video-opas 95, Yli 8500 elokuvaa, 2000 uutuutta*. WSOY, 1994. ISBN 951-0-19839-0.
2. ↑  Fränti, Mikael:   *Helsingin Sanomat*, 25.7.1981, s. 13. Näköislehden aukeama (tilaajille).
**Marrakech-Tensift-Al Haouz** (arab. مراكش تانسيفت الحوز‎) oli yksi Marokon 16 alueesta (ransk. *région*).

Vuonna 2015 Marrakech-Tensift-Al Haouziin liittyi Doukkala-Abdan alueen maakunnat Safi ja Youssoufia. Näin muodostui uusi Marrakesh-Safin alue.

Asukkaita alueella oli vuoden 2004 väestönlaskennassa 3 102 652, joista ulkomaisia oli 4 141. Kotitalouksia oli 565 883. Vuoden 1994 väestönlaskennassa väkiluku oli 2 724 204. Marrakech-Tensift-Al Haouzin pääkaupunki oli Marrakech, ja pinta-alaa alueella oli 31 160 neliökilometriä.

Marokon keskiosassa sijaitseva Marrakech-Tensift-Al Haouz oli jaettu Marrakechin prefektuuriin sekä neljään provinssiin, jotka olivat Al Haouz, Chichaoua, El Kelaâ des Sraghna ja Essaouira. Prefektuuri ja provinssit on jaettu edelleen 213 kuntaan, joista 198 on maalaiskuntia (ransk. *commune rurale*) ja loput 15 kaupunkimaisempia (ransk. *commune urbaine*).

Marrakech-Tensift-Al Haouzin alueen pääkaupunki Marrakech on suosittu matkailukohde, jonka nähtävyyksiin lukeutuvat muun muassa Koutoubian moskeija, Ben Youssefin madrasa, saadidynastian haudat ja El Badin palatsi. Rannikolla sijaitsee puolestaan Essaouiran kaupunki, jonka medina kuuluu Unescon maailmanperintöluetteloon.

Lähteet
-------

1. 1 2  Regions of Morocco Law, Gwillim (Statoids). Viitattu 24.1.2013. (englanniksi)
2. ↑  Recensement général de la population et de l'habitat de 2004 (pdf) Haut-commissariat au Plan, Lavieeco.com.  population.pdf Arkistoitu 8.4.2019. Viitattu 4.1.2013. (arabiaksi) (ranskaksi)
3. ↑  Prefectures of Morocco Law, Gwillim (Statoids). Viitattu 24.1.2013. (englanniksi)
4. ↑  Administrative divisions of Morocco Tiznit.org.  Arkistoitu 28.7.2011. Viitattu 24.1.2013. (englanniksi)
5. ↑  Marrakech-Tensift-El Haouz Morocco.com. Viitattu 24.1.2013. (englanniksi)

Aiheesta muualla
----------------

* Kuvia tai muita tiedostoja aiheesta **Marrakech-Tensift-Al Haouz** Wikimedia Commonsissa
**Luikalan työväentalo** on Pälkäneen kunnan Luikalan kylässä sijaitseva työväentalo.

Historiaa
---------

Luikalan työväenyhdistys perustettiin vuonna 1905. Vuonna 1911 yhdistyksen jäsenluku oli 39. Talon yhdistys hankki vuonna 1910. Se rakennettiin talkoilla. Talo mahdollisesti valmistui lopullisesti vasta pari vuotta myöhemmin, sillä vuonna 2012 vietettiin sen 100-vuotisjuhlia.

Rakennus
--------

Talo on yksikerroksinen ja sen pinta-ala on noin 312 m². Siihen kuuluu juhlasali näyttämöineen, ravintola, keittiö ja eteinen. Talo on hirsirunkoinen, lautavuorattu ja maalattu punaiseksi. Alkuperäinen pärekatto vaihdettiin peltiin vuonna 1974. Taloon tehtiin EU-rahalla perusteellinen remontti noin vuonna 2010.

Toimintaa työväentalolla
------------------------

Talolla järjestettiin suosittuja tansseja, joihin tuli väkeä kauempaakin, jotkut järven yli soutamallakin. Vuonna 1982 talosta osa oli omassa käytössä, osa vuokrattuna ja osa autiona vuodesta 1970 lähtien. 2010-luvulla talossa on pidetty niin perhejuhlia kuin kansalaisopiston kurssejakin. Siellä on tehty myös äänityksiä.

Lähteet
-------

1. ↑  Vuorensola, Hannu: *Pälkäneen historia 2*. Pälkäneen kunta, 1988. ISBN 951-99956-0-9.
2. 1 2 3   Båsk-Ekholm, Katia & Häyry, Kaj: *Suomen työväentaloja koskeva selvitys*. Helsinki: Opetusministeriö, 1982.
3. 1 2 3 4  Vainio, Henna: Luikalan 100-vuotista työväentaloa ja kesätorin päätöstansseja juhlittiin iltamahengessä  9.8.2012. Sydän-Hämeen lehti. Viitattu 7.2.2023.
**Víctor Claver Arocas** (s. 30. elokuuta 1988 Valencia) on espanjalainen koripalloilija, olympiamitalisti, maailman- ja Euroopan mestari.

Ura
---

Claver aloitti pelaamisen Pamesa Valencian juniorijoukkueissa, joista hän nousi edustusjoukkueeseen kaudella 2006-2007. Hän on edustanut Espanjan juniorimaajoukkueita ja on voittanut muun muassa alle 18-vuotiaiden ja alle 20-vuotiaiden EM-kisoissa pronssia. Claver kärsi kaudella 2008–2009 loukkaantumisesta, joka saattoi vaikuttaa hänen vuoden 2009 NBA:n varaustilaisuuteensa.

Vuonna 2009 Portland Trail Blazers varasi hänet 22. vuorolla. Hän siirtyi seuraan kesällä 2012.

Syyskuussa 2015 Claver siirtyi BK Lokomotiv Kubaniin.

Heinäkuussa 2016 Claver siirtyi kolmivuotisella sopimuksella FC Barcelonaan.

Lähteet
-------

1. ↑
2. ↑
3. ↑
4. ↑

Aiheesta muualla
----------------

* Kuvia tai muita tiedostoja aiheesta **Víctor Claver** Wikimedia Commonsissa

* Euroliigan pelaajaprofiili (englanniksi)
* NBA:n pelaajaprofiili (englanniksi)
* Víctor Claver Kansainvälinen olympiakomitea.  (englanniksi)

Espanjan joukkue – Koripallon EM-kilpailut 2009
4 P. Gasol |
5 Fernández |
6 Rubio |
7 Navarro |
8 Claver |
9 Reyes |
10 Cabezas |
11 López |
12 Llul |
13 M. Gasol |
14 Mumbrú |
15 Garbajosa |
Valmentaja Scariolo

Espanjan joukkue – Koripallon MM-kilpailut 2010
4 San Emeterio |
5 Fernández |
6 Rubio |
7 Navarro |
8 López |
9 Reyes |
10 Claver |
11 Vázquez |
12 Llull |
13 Gasol |
14 Mumbrú |
15 Garbajosa |
Valmentaja Scariolo

Espanjan joukkue – Koripallon EM-kilpailut 2011
4 P. Gasol |
5 Fernández |
6 Rubio |
7 Navarro |
8 Calderón |
9 Reyes |
10 Claver |
11 San Emeterio |
12 Llull |
13 M. Gasol |
14 Ibaka |
15 Sada |
Valmentaja Scariolo

Espanjan joukkue – Kesäolympialaiset 2012
4 P. Gasol |
5 Fernández |
6 Rodríguez |
7 Navarro |
8 Calderón |
9 Reyes |
10 Claver |
11 San Emeterio |
12 Llull |
13 M. Gasol |
14 Ibaka |
15 Sada |
Valmentaja Scariolo

Espanjan joukkue – Koripallon EM-kilpailut 2013
4 Aguilar |
5 Fernández |
6 Rodríguez |
7 Rey |
8 Calderón |
9 Rubio |
10 Claver |
11 San Emeterio |
12 Llull |
13 Gasol |
14 Gabriel |
15 Mumbrú |
Valmentaja Orenga

Espanjan joukkue – Koripallon MM-kilpailut 2014
4 P. Gasol |
5 Fernández |
6 Rodríguez |
7 Navarro |
8 Calderón |
9 Reyes |
10 Claver |
11 Rubio |
12 Llull |
13 M. Gasol |
14 Ibaka |
15 Abrines |
Valmentaja Orenga

Espanjan joukkue – Koripallon EM-kilpailut 2015
4 Gasol |
5 Fernández |
6 Rodríguez |
7 Hernangómez |
8 Ribas |
9 Reyes |
10 Claver |
11 San Emeterio |
12 Llul |
13 Aguilar |
14 Mirotić |
15 Vives |
Valmentaja Scariolo

Espanjan joukkue – Kesäolympialaiset 2016
4 Gasol |
5 Fernández |
6 Rodríguez |
7 Navarro |
8 Calderón |
9 Reyes |
10 Claver |
14 Hernangómez |
21 Abrines |
23 Llull |
44 Mirotić |
79 Rubio |
Valmentaja Scariolo

Espanjan joukkue – Koripallon MM-kilpailut 2019
1 Colom ·
5 Fernández ·
8 Ribas ·
9 Rubio ·
10 Claver ·
13 Gasol ·
14 G. Hernangómez ·
18 Oriola ·
22 Rabaseda ·
23 Llull ·
33 Beirán ·
41 J. Hernangómez ·
Valmentaja Scariolo
**Kadui** (ven. Ка́дуй) on kaupunkimainen taajama Vologdan alueella Venäjällä. Se sijaitsee lähellä Sudaan laskevan Voronjoen suuta 170 kilometriä Vologdasta länteen. Taajama on Kaduin piirin keskus. Sen kautta kulkee Pietarin ja Vologdan välinen rautatie. Asukkaita on 11 300 henkeä (vuonna 2010).

Paikkakunta on saanut alkunsa vuonna 1906 rakennetusta rautatieasemasta, joka nimettiin lähellä sijainneen kylän mukaan. Vuonna 1918 siitä tuli volostin ja vuonna 1927 hallintopiirin keskus.

Kaduissa toimii Tšerepovetsin voimalaitos, elintarvike- ja puunjalostusteollisuutta sekä kalankasvattamo. Taajamassa on kolme keskikoulua, ammattikoulu, taidekoulu, lasten luomistyön keskus, kultturitalo, museo, poliklinikka ja sairaala.

Lähteet
-------

1. ↑  *Bolšaja sovetskaja entsiklopedija, tom 11*, s. 133. Moskva: Sovetskaja entsiklopedija, 1973.
2. ↑  Federalnaja služba gosudarstvennoi statistiki: Tšislennost naselenija Rossijskoi Federatsii po gorodam, posjolkam gorodskogo tipa i raionam na 1 janvarja 2010 g.  2010. Moskva:  Federalnaja služba gosudarstvennoi statistiki (Rosstat).  Arkistoitu 20.12.2011. Viitattu 18.12.2011. (venäjäksi)
3. 1 2  *Vologodskaja entsiklopedija*, s. 59. Vologda: VGPU, Rus, 2006. ISBN 5-87822-305-8. Teoksen verkkoversio (viitattu 18.12.2011). (venäjäksi)

Aiheesta muualla
----------------

* Kaduin piirin sivusto (Arkistoitu – Internet Archive) (venäjäksi)
**Taoussan pato** on Malissa rakenteilla oleva Nigerjoen säännöstelypato sähkövoimaloineen. Se sijaitsee joen mutkassa lähellä Bouremin kaupunkia.

Taoussaan (aikaisemmin Tossaye) rakennettavaa patoa on suunniteltu 1950-luvun lopulta lähtien. Sen tehtävänä on palauttaa Nigerjoen mutkaan 1970-luvulla alkanutta Sahelin kuivuutta edeltänyt säännöllinen tulvakausi ja turvata joen jatkuva virtaus padon alapuolella. Taoussan padon odotetaan edistävän Malin pohjoisosan taloudellista kehitystä. Sen tavoitteena on parantaa tulva- ja keinokastellun maanviljelyn, karjanhoidon ja kalastuksen olosuhteita, turvata jokiliikenteen jatkuminen ja tuottaa sähköä alueelle.

Suunniteltu pato on kilometrin pituinen ja 18 metriä korkea. Se tulva-aukkojen läpäisykyky on 3 100 kuutiometriä sekunnissa. Padon yhteydessä toimivan vesivoimalaitoksen kapasiteetti on 25 megawattia ja arvioitu sähköntuotanto 118 gigawattituntia vuodessa. Voimalaitos käsittää viisi Kaplan-turbiinia. Padossa on sulkulaitos jokiliikennettä varten.

Pato muodostaa tulva-aikaan lähes 300 kilometriä pitkän tekojärven, joka ulottuu Timbuktun lähelle Korioméen. Sen pinta-ala on 1 572 neliökilometriä, leveys viisi kilometriä ja syvyys kolme metriä. Altaan vesimäärä on enimmillään kolme miljardia kuutiometriä. Suunnitelman osia ovat myös Taoussasta Bambaan sekä Bouremin kautta Gaoon johtavat sähkönsiirtolinjat sekä Gaon, Bouremin ja Taoussan välinen maantie.

Patoaltaan tieltä joudutaan siirtämään yli 50 000 ihmistä, jotka asuvat 134 kylässä. Sen alle jää pysyvästi 14 710 hehtaaria maatalousmaata. Padon avulla saadaan maatalouden käyttöön arviolta 25 212 lisämaata, mutta vain osa siitä vastaa ominaisuuksiltaan menetettyjä alueita.

Malin hallitus päätti padon rakentamisen aloittamisesta vuonna 2010. Lähinnä arabimaiden rahoittama hanke keskeytyi Malin sisällissodan takia vuonna 2012. Vuonna 2015 ilmoitettiin, että kiinalaiset yhtiöt rakentavat padon, ja vuonna 2020 turkkilaiset yhtiöt voittivat tarjouskilpailun sen rakentamisesta.

Lähteet
-------

1. 1 2 3 4 5 6  Recasement, indemnisation et droits des populations dans la zone du barrage de Taoussa (Mali) *IIED*. Viitattu 5.8.2020.
2. ↑  Infrastructures hydrologiques *Observatoire*.  Arkistoitu 27.9.2020. Viitattu 5.8.2020.
3. ↑  Barrage hydroélectrique de Taoussa: Bientôt les travaux de construction reprendront! *Bamada.net*. Viitattu 5.8.2020.
4. ↑  Démarrage imminent des travaux du barrage de Taoussa: Près de 98 milliards de FCFA déjà mobilisés *Dépêches du Mali*. Viitattu 5.8.2020.
5. ↑  Mali: Turkish consortium to build Taoussa dam and hydro plant *African Energy*. Viitattu 5.8.2020.
Queen Emma -silta Willemstadissa
Willemstadin sataman matkailualuetta
**Willemstad** on Alankomaiden kuningaskuntaan kuuluvan Curaçaon autonomisen alueen pääkaupunki. Se oli aikaisemmin myös lokakuussa 2010 hajotetun Alankomaiden Antillien pääkaupunki. Sen väkiluku on 135 000. Kaupungin jakaa kahteen osaan: Pundaan ja Otrobandaan, jotka erottaa St. Annan lahti, joka muodostaa luonnonsataman nimeltä Schottegat.

Pundan perustivat 1634 hollantilaiset, jotka valtasivat saaren espanjalaisilta. Nimi oli alun perin *De Punt*. Otrobanda perustettiin 1707. Sen nimi tulee papiamentun sanoista *otro banda*, toisella puolella. Pundan ja Otrobandan yhdistää ponttonisilta. Willemstadin keskus on Otrobandan puolella. Kaupungissa on runsaasti siirtomaa-ajan arkkitehtuuria, ja sen eurooppalaisen tyylin vuoksi sitä pidetään koko Länsi-Intian eurooppalaistyylisimpänä. Kaupungin keskusta on UNESCOn maailmanperintökohde.

Kaupunki on matkailukohde ja sitä palvelee Haton kansainvälinen lentoasema.

Lähteet
-------

1. ↑  Curaçao *citypopulation*. Viitattu 7.9.2015.
2. ↑  Willemstad, capital city of Curaçao *Visit capital city*.  Arkistoitu 9.3.2015. Viitattu 7.9.2015.
3. ↑  Historic Area of Willemstad, Inner City and Harbour, Curaçao *unesco*. Viitattu 7.9.2015.

Aiheesta muualla
----------------

* Kuvia tai muita tiedostoja aiheesta **Willemstad** Wikimedia Commonsissa
**Annastuuna Korkeemäki** (23. toukokuuta 1833 Tyrvää − 22. lokakuuta 1906 Tyrvää) oli suomalainen kansannainen, tietäjäeukko ja tarinankertoja.. Annastuunan reheviä, monipuolisia tarinoita, loitsuja ja lauluja kirjoittivat muistiin Heikki Ojansuu vuosina 1889-1890, Hannes Äijälä 1895 ja Martti Alpiranta (ennen 1904 Ahlstedt) 1902-1905. Professori ja kielitieteilija Pertti Virtaranta kirjoitti 1969 SKS:lle teoksen *Annastuuna aikanansa* mainittujen perinteenkerääjien arkistotallenteista ja laati Tuuna-mummon lyhyen elämäkerran mm. vuonna 1968 Vammalan seudulla tekemiensä varsin lukuisten haastattelumuistiinpanojen ja -ääninauhojen perusteella.

Annastuunalta kerättyihin teksteihin ovat tehneet lauluja Heikki Valpola sekä Annastuuna-yhtyeelle Timo Ruottinen ja Hannu Virtanen.

Lähteet
-------

1. ↑  Virtaranta, Pertti: *Annastuuna aikanansa*, s. 7. SKS, 1969.
2. ↑  Virtaranta, Pertti: *Annastuuna aikanansa*, s. 5, 16, 94 ja 102. SKS, 1969.
3. ↑  Annastuuna-sarja *sulasol.fi*.  Arkistoitu 25.6.2020. Viitattu 19.9.2021.
4. ↑  Heikkilä, Johannes ja Virtanen, Hannu: *Pilven piirtä myöten*, s. 217. Suomalsen Kirjallisuuden Seura 2011.
**Carl Magnus Gripenberg** (25. joulukuuta 1754 Turku – 27. tammikuuta 1818 Pietari, Venäjä) oli suomalainen upseeri. Hän toimi Suomen sodan aikana vuonna 1808 Svartholman merilinnoituksen komentajana ja antautui venäläisille lyhyen piirityksen jälkeen.

Gripenbergin vanhemmat olivat Kymin laamanni Magnus Vilhelm Gripenberg ja Johanna Margareta Blume. Hänen serkkunsa oli kenraalimajuri Hans Henrik Gripenberg. Gripenberg tuli ylioppilaaksi Turussa vuonna 1767, mutta siirtyi jo seuraavana vuonna sotilasuralle värväytymällä vapaaehtoiseksi Uudenmaan ja Hämeen läänin rakuunarykmenttiin. Hänestä tuli Suomen kevyen jääkäriosaston korpraali 1771. Hän yleni lipunkantajaksi 1772, vänrikiksi 1774, luutnantiksi 1780, 2. luokan kapteeniksi 1786 ja majuriksi 1796.

Suomen sodan puhjetessa majuri Gripenberg oli Loviisan edustalla sijainneen Svartholman merilinnoituksen komendanttina. Venäläiset alkoivat piirittää rajan läheisyydessä sijainnutta linnoitusta jo sodan ensimmäisenä päivänä 21. helmikuuta 1808. Linnoituksessa oli 700 miehen varuskunta, mutta sitä ei ollut ehditty varustaa pitkäaikaista piiritystä varten, joten muonavarat alkoivat pian ehtyä ja tautiepidemia levisi. Venäläisten tulitettua Svartholmaa muutaman kerran aiheuttamatta mainittavaa vahinkoa Gripenberg aloitti aseleponeuvotelut. Hän antautui ja luovutti linnoituksen venäläisille jo 18. maaliskuuta, mitä pidettiin häpeällisenä. Kyseessä vaikutti olevan Ruotsin sota-artiklojen vastainen linnoituksen luovuttaminen ennen pakkotilaa, ja monet pitivät Gripenbergiä siksi petturina samoin kuin Viaporin linnoituksen myöhemmin luovuttanutta amiraali Carl Olof Cronstedtia. Gripenbergin mainetta ei parantanut se, että hänet otettiin majurina Venäjän armeijaan jo hyvän aikaa ennen sodan päättymistä, 30. elokuuta 1808.

Siirryttyään Venäjän palvelukseen Gripenberg toimi Suomen kenraalikuvernööriksi nimitetyn kreivi Georg Magnus Sprengtportenin adjutanttina. Hän erosi sotapalveluksesta everstiluutnanttina vuonna 1809 ja osallistui samana vuonna aatelissukunsa edustajana Porvoon valtiopäiville. Hän toimi myöhemmin venäläisessä siviilivirassa ja asui Pietarissa.

Lähteet
-------

1. 1 2 3 4  Kotivuori, Yrjö: Karl Magnus Gripenberg. *Ylioppilasmatrikkeli 1640–1852*. Helsingin yliopiston verkkojulkaisu 2005.
2. 1 2 3  Alex Snellman: *Suomen aateli – yhteiskunnan huipulta uusiin rooleihin 1809–1939*, s. 36. Helsingin yliopisto 2014.
3. ↑  Seppo Zetterberg & Panu Pulma: "Autonominen suuriruhtinaskunta", s. 364 teoksessa *Suomen historian pikkujättiläinen*. WSOY 1987.
**Versowood Group Oy** (vuoteen 2004 asti **Vierumäen Teollisuus Oy,** jonka omisti teollisuusneuvos Eino Kolli vuoteen 1990 asti) on Heinolan Vierumäellä sijaitseva puunjalostusyritys. 

Versowood on Suomen suurin yksityinen sahatavaran tuottaja ja jalostaja.

Puunkäsittelyssä käytettävien aineiden vuoksi on Vierumäen tuotantoalue määritelty Päijät-Hämeen liiton Päijät-Hämeen maakuntakaavassa määritelty yhdeksi neljästä Päijät-Hämeen maakunnan Seveso-direktiivi III:n mukaisesta suuronnettomuusvaarallisesta laitoksesta. Sen merkintä maakuntakaavassa on tkem1.

Historia
--------

### Sahat ja liimapuutehtaat

Yritys perustettiin vuonna 1946 Härkälän kylään. Se koostui alun perin sahasta, jonka perustamista muut alueen sahat vastustivat. Vuonna 1965 alettiin rehusiilojen ja laitureiden valmistusta varten kyllästää puuta, aluksi suolakyllästyksellä. Vuonna 1972 aloitettiin liimapuutuotanto myös rakennusten kantavia rakenteita varten. Vuonna 1990 Vierumäen Teollisuus siirtyi Kollin perheeltä Kopran perheelle. Vuonna 1997 konsernin tytäryhtiöksi ostettiin Otavan saha Mikkelistä. 

Vuonna 2000 rakennettiin Novalamin tehdas Vierumäen sahan viereen. Se on kolmannen sukupolven liimapuutehdas, joka käynnistyi saman vuoden elokuussa. 2001 ostettiin Laminated Lumber Oy Kotkasta. Sen tuotannosta 90 % vietiin Japanin markkinoille. Kotkan liimapuutehdas lopetti toimintansa vuonna 2008.

Vuonna 2004 Versowood osti Paloheimo Wood Oy:n, joka koostuu sahasta, höyläämöstä, välisäletuotannosta (tavaramerkki HGB) kaikkine tuotantolaitoksineen. Vuonna 2014 Versowood osti Vapo Timber Oy:n Hankasalmen sahan.

Versowood-areena-jäähalli nimettiin Mestis-joukkue Peliittojen sponsori Versowoodin mukaan.
### Pakkaustehdas

Vuonna 2002 ostettiin Pentre Finland Oy, joka valmistaa puisia ja vanerisia keloja sekä pakkauslaatikoita. Vuonna 2004 Versowoodin Riihimäen tehdas (entinen Paloheimo Wood) alkoi valmistaa kuormalavoja.

### Kiinteistövero

Versowood tuli tunnetuksi ehdotuksestaan kiinteistöverosta metsämaalle .

Katso myös
----------

* Sahateollisuus

Lähteet
-------

1. ↑  Ismo Virta: *Suomen suurimmat yritykset*, Talouselämä 20/2014, sivu 42–43.
2. ↑  Sakari Siltala & Teemu Keskisarja: *Kun niin perkeleesti sahaa. Kopran suvun historia*, s. 94. Kustannusosakeyhtiö Siltala, Helsinki, 2021.
3. ↑  Konserni *Versowood*. Viitattu 25.12.2015.
4. ↑   (Arkistoitu – Internet Archive)
5. ↑  http://www.kymensanomat.fi (Arkistoitu – Internet Archive)
6. ↑  Vapon Hankasalmen saha Versowood Oy:n omistukseen (Arkistoitu – Internet Archive), Versowood Oy. Viitattu 25.5.2014.
7. ↑  Metsälehti, 15.1.2008